警隊昨日與晨曦明星足球隊踢波，之後舉行晚宴聚首一堂，有警務處處長鄧炳強、香港警務處人事部遴選委員會總警司謝振中、2014年佔中用警棍襲擊途人的退休警司朱經緯等人現身，同場有成龍、曾志偉、譚詠麟、張智霖、方中信、林國斌、梁競徽、歐陽震華、盧惠光和衛志豪等，身穿螢光黃色長袖衫的梁競徽，更和謝振中熱情擁抱。

警務處處長鄧炳強在台上表示：「首先好多謝晨曦及明星足球隊，今日同我哋踢波，仲同我哋食飯，多謝晒！我好多謝我警隊嘅兄弟，因為佢哋真係好撐我。」全場歡呼，阿倫拎住個咪講：「香港靠你哋！」，鄧炳強續說：「冇佢哋撐住……我今日好興奮，因為見到好多偶像，有成龍、Alan、志偉到Ben，全部都係我偶像，我個心跳得好緊要，其實點解我喺區議會講嘢咁叻，就係聽志偉嘅《開心字典》。」志偉露出招牌笑容，雙手合十，阿倫笑言：「嘩！咁樣好危險。」

鄧炳強又稱就是志偉的《開心字典》才學到：「我做警察係因為成龍大哥、方中信，全部都係學你哋，我唔知點做警察，睇吓睇吓就識做，另外，我真係好憎你（譚詠麟），因為我老婆鍾意你，仲多過鍾意我。」阿倫忍不住叫：「呢個咁大罪名。」鄧炳強主動捉着阿倫的手說：「冇辦法喇！因為我都鍾意你，今日真係好多謝咁多位鍾意踢波嘅朋友，同埋演藝界嘅朋友，其實大家係老友，全部在心中，唔使講嘢，只要你哋畀個手指公我哋，我哋赴湯蹈火，在所不辭。」全場又一齊舉起手指公。

另一段影片見成龍亦上台叫：「喂！過嚟啦！我哋唱《朋友》呀！」成龍忽然轉普通話講：「不管我們是哪一個階級，我們永遠都係朋友。」鄧炳強及晨曦班主周文曦在旁邊拍手，志偉試咪時，阿倫即搶咪：「你唔好搶呢個喇！你都唔識唱歌。」志偉叉腰扮嬲，鄧炳強搭着他的膊頭安慰，志偉笑一笑擁着鄧炳強的腰，之後阿倫講：「咩時候係見真情呢?患難就見真情，音樂可唔可以大啲。」成龍就插嘴：「我喺南斯拉夫個腦開刀嘅時候，我呢位朋友吹緊口哨……」接着成龍與志偉、阿倫，加埋鄧炳強一齊唱《朋友》；謝振中則與阿倫對唱《再見亦是淚》。

《果GYM》隨身播 健身壹App過！